
Die Dogters van Vierhoek. ‘n Reeks

Een plaas, vier erfgename en ‘n oupa met duistere geheime

Rolene se Ompaaie.

Boek 1 in die Reeks Dogters van Vierhoek.

Deur Sophia Schönfeldt.

Skryfster van sinistêre konkelverhale.

‘n Nota van die outeur:

Hierdie reeks is my bydrae tot die honderdjarige herdenking van die erkenning van ons lieflike taal, Afrikaans. Dit is my voorreg en plesier om weer in Afrikaans te skryf. Die meeste van my boeke het ek in Engels geskryf omdat my uitgewer in Alaska is en nie boeke in ‘n taal uitgee wat hy nie verstaan nie, maar Afrikaans sal altyd my taal wees. Dit sal altyd die taal wees waarin ek my die beste kan uirdruk en waarin ek die meeste geniet om te skryf, te praat en te leef.

My taal, Afrikaans.

Bedankings.

My betalesers, Jana Pretorius en Anda Roodt wat my baie goeie raad gegee het oor detail en sekere aspekte van die storielynontwikkeling.

Soekie Wools vir inligting oor die lewe in Sjina.

Boek 1. Rolene se Ompaaie

Ontnugtering stuur die lewe in ‘n rigting waar die grootste seëninge en uitdagings wag.

Hoofstuk 1. Dewald

Rolene stap in die stowwerige paadjie af. Dit is ‘n soel herfsmiddag en haar hart dans. Vanaand gaan sy uiteet saam met die nuwe dokter op die dorp. Sy glimlag as sy Ouma Lizzie se woorde bedink. My kind, die liefde kom net een keer in elke mens se lewe. Maar moenie te gou beïndruk wees met die vleitaal van ‘n mooi man nie. ‘n Mooi man. Is dit al wat Ouma in Dewald sien? Hy is nie mooi nie; hy is verruklik aantreklik. Haar hart het gesmelt toe sy blou oë so diep in hare kyk, met die sonlig wat goud skiet uit sy blonde hare. En daai kuiltjies langs sy mondhoeke. Oe, mens, dit doen iets aan enige vrou.

Haar voete begin huppel sonder opdrag van die brein se kant af. Skielik steek sy in haar spore vas. ‘n Pikswart slang seil rustig oor die voetpaadjie ‘n paar meter voor haar en verdwyn na haar regter kant in die rooigras. Bang dat die slang dalk mag terugkom, draai sy uit die paadjie na die anderkant van waar die slang verdwyn het en loop ‘n lang ent deur die veld voordat sy terugdraai en in die voetpad verder loop. As sy in die toekoms kon sien, sou sy gewonder het of die slang in haar pad, wat haar op ‘n ompad gestuur het, enige betekenis het.

Kleinsus Nanette kom na haar toe aangehardloop en gryp haar hand.

”Mamma het jou gesien aankom. Sy wil weet hoekom jy nie die mandjie terug gebring het nie.”

“Ouma het gesê sy sal dit later bring. Sy was te besig om dit uit te pak en toe los ek dit maar daar. Wat het jy en Angelique heeldag gedoen?”

“Ons het die honde gewas en gespeel tot Mamma geroep het om haar te kom help kos maak”

Saam loop Rolene en Nanette by die opstal se agterdeur in.

”Hmm, die kos ruik heerlik. Nannette sê sy en Angelique het Mamma gehelp. Ek hoop hulle was nie meer in die pad as om te help nie.”

“Nee, weet jy,” antwoord haar ma. “Hulle kom nogal oulik reg. Nanette het vir die eerste keer alleen die sous gemaak en Angelique het sonder hulp die mengelslaai gemaak.”

“Sjoe, my sussies word groot. Waar is Annalynne?”

“Sy’s in jou klerekas. Soek iets uit vir jou om vanaand aan te trek. Jy gaan mos nog saam met Dewald uiteet, nè?”

“O, ja. Ek kan skaars wag. Laat ek gaan kyk wat sy gekies het. Ons twee se smaak werk nie altyd so lekker saam nie.”

Na halfuur in ‘n geurige skuimbad voel Rolene so vars soos ‘n bloeisel. Die digte, donker-sjokoladebruin hare uitgekam en effens gekrul, ligte grimering en ‘n sagte lilablou rokkie laat Rolene soos ‘n model in ‘n modetydskrif lyk. Aan die arm van Dokter Dewald Hamman maak hulle die perfekte paartjie, ‘n bron van jaloesie vir elke jong meisie op die dorp, en elke jong boer wat nog altyd hoop gekoester het om Rolene se hart te wen.

Om stiptelik halfsewe hou Dewald se blou BMW voor die Basson-opstal stil. Hy is netjies aangetrek in smart casual styl, met ‘n sugestie van besonderse naskeermiddel wat hom omring. Annalynne maak die deur oop voordat hy ‘n tweede keer die klokkie druk en nooi hom binne. Hy kry nie kans om te sit voordat Rolene haar verskyning maak nie. Sy lyk asemrowend mooi en hy sê dit vir haar. Sy oë bevestig sy bewonderende woorde. Galant help hy haar in die motor en kies koers uit die dorp uit. Concordia is’n klein dorpie. Daar is nie ‘n verskeidenheid eetplekke wat aan Dewald se standaarde voldoen nie. Rolene is nie verbaas dat hy haar na ‘n restaurant op die groot buurdorp neem vir ‘n aand uit nie. Kroonvallei is ‘n groot dorp wat mik om stadsstatus te kry.

Dewald Hamman hou voor die ingang van Pigalle stil. Die restaurant is bekend vir sy verfynde atmosfeer, luukse dekor en puik kos. Met sy hand onder haar elmboog, stuur Dewald haar agter die hoofkelner aan tot by hul tafel, maak seker sy is gemaklik voordat hy plaasneem. Rolene kyk ongemerk rond en lê die toneel voor haar in haar geheue vas. Donkerrooi fluweel gordyne hang voor die vensters. Gemaklike hout stoele is gestoffeer met goudkleurige materiaal en die tafels is bedek met roomkleurige tafeldoeke, perfek geplooi en gedek met blink gepoleerde silwer eetgerei. Op elke tafel is ‘n klein, geurige ruikertjie en word verlig deur ‘n enkele wit kers in ‘n kristal houer. Van êrens in die restaurant kom sagte klaviermusiek, net hoorbaar bo die sagte gedruis van stemme.

“Dit is pragtig hier, Dewald,” fluister sy, en met ‘n ondeunde glinstering in haar oë sê.sy: “‘n Bietjie anders as Carlos se koffiekafee op Concordia”. Dewald grinnik en streel haar hand.

“Net die beste vir die skoonste dame.” Hulle bestudeer die spyskaart deeglik en plaas hul bestellings: Soupe á l’oignon, pot au fue en crème brûlée vir Dewald, consommé, coq au vin en tarte Tatin vir Rolene. Terwyl hulle wag vir die eerste gang, gesels, hulle eers oor alledaagse dinge — studies, werk, die weer — maar gou verander die gesprek. Rolene vertel van haar grootwordjare op die plaas, haar begeerte om ‘n onderwyseres te wees en die kinders van die omgewing vooruit te help.

“As kind het ek altyd vir my poppe skool gehou. Later het ek ook vir die hanslammers probeer skoolhou, maar hulle wou nie stil sit en luister nie.” Die storietjie laat Dewald skater:

“Ek kan my nogal voorstel hoe dit moes afgeloop het.” Hy verander die rigting van die gesprek:

“Hoe is dit om saam met susters groot te word? Jy het geen broers nie, is ek reg?”

“Dis reg, ja. Ons is net die vier susters en baie geheg aan mekaar. Dis nie asof ons nooit verskil van mening nie. Annalynne kan nogal vurig wees oor ‘n saak waarin sy glo. Dit het al talle kere tot konfrontasie gelei, maar ons het darem nooit in vuisgevegte betrokke geraak nie.” Weer glimlag Dewald vir haar beskrywing.”

“Vertel my nou van jou kinderjare.”

Hulle wag dat die volgende dis bedien word voordat hy op sy beurt vertel van die oorsese reise wat hy saam met sy ouers meegemaak het. Interessante en eksotiese plekke wat hulle besoek het, het ‘n blywende indruk op hom gemaak. Hy het in rykdom en weelde grootgeword. Die een ding wat hy die graagste wou hê, kon hy nie kry nie: ‘n Eie boetie of sussie.

Na ete stel Dewald voor dat hulle ‘n entjie gaan stap. Hy beduie in die rigting van ‘n park naby die restaurant. Dit is stil in die park en daar is net ‘n paar mense wat hul honde vir ‘n laaste stappie neem voor slaaptyd. Die lug is vars en koel en die hemel besaai met sterre. Hand aan hand wandel hulle in die paadjies en geniet die rypheid van herfsgeure. Heeltemal te gou vlieg die aand verby en kondig Dewald aan dat dit tyd is om terug te keer.

Dewald stap saam met haar tot by die voordeur van die plaasopstal. Rolene draai na hom en sè:

“Baie dankie vir ‘n heerlike aand. Dit was ‘n wonderlike ondervinding.”

“Dit is my plesier, Rolene,” antwoord hy. “Ek sal jou gou weer sien.”

Haar voete is so lig soos 'n wolk toe sy by die voordeur insweef. Dewald hou haar dop totdat sy by die deur in verdwyn, en toe met 'n glimlag in sy BMW klim. Hy weet, net soos sy, dat dit die begin van iets blywend kan wees. Rolene is verlief, en Dewald is geraak deur soveel onskuld en spontaniteit.

***

Oupa Ignaas frons en klink nie te bly toe sy hom die volgende dag van Dewald vertel nie. Hy laat blyk dat hy die buurman se seun vir haar in gedagte het. Dit is seker maar ‘n ding onder baie boere, om hul kinders te laat trou en die grond in een familie te verenig. Rolene se hart was nog nooit geraak deur enige van die buurseuns nie en die Enslins se seuns is te jonk vir haar. Sy wil eendag met ‘n man trou. Nie kind grootmaak nie. Miskien sal Nannette of Angelique die lot ten prooi val om met ‘n Enslin seun te trou. 

Wat Rolene nie verstaan nie, is dat Oupa Ignatius en ou Oom Chris Enslin nog nooit langs dieselfde vuur gesit het nie. Soms lyk dit of daar vyandskap tussen die twee ou mans bestaan en niemand weet oënskynlik hoekom nie. Is dit ‘n geval van botsende persoonlikhede, of skuil daar iets sinistêr agter hul vyandskap? So, hoekom sal Oupa dan wil hê een van sy kleindogters moet in die Enslinfamilie introu?

Haar enigste twee niggies aan Pappa se kant het die stad ingevaar en sal nooit op ‘n plaas aard nie. Oom Chris het nie ‘n dogter met wie haar enigste neef sou kon trou nie. Ook maar goed so. Dis beter om weg te bly van sulke voorgeslagvetes en buitendien het Gerbrandt goed gedoen om ‘n meisie van ‘n buurdorp aan te keer. Esta is ‘n dierbare mens en goeie vrou vir haar neef. Ons jongeres moet ons eie pad vind, soos die neef en niggies al reeds gedoen het, dink sy.

Die dae wat volg sweef vir Rolene verby in ‘n pienk waas van verliefdheid. Elke oomblik wat Dewald pasiëntvry het, spandeer hy saam met haar. Partytjies by vriende, piekniek op die rivierwal, uiteet, die nuutste fliek wat draai, en Sondae is hulle saam in die kerk. Die mense praat. Daar is díe wat nydig is en voorspel dat dit te goed is om waar te wees. Ander hou net dop en wens hulle heimelik die beste toe. Sommige skimp en vra wanneer loop die gebooie terwyl die tannies Rolene se middellyn dophou.

As hierdie praatjies Rolene pla, wys sy dit nie. Dit is met sware hart dat sy na die paasreses haar en Annalyne se bagasie in die kar laai en terugry universiteit toe. As tweedejaar student is universiteit vir Annalynne nog ‘n avontuur, maar Rolene se kwartaal lê soos ‘n berg waarvan die piek te hoog lyk om te bereik.

Dit is moeilik, maar Rolene kry dit reg om te fokus en skouer aan die wiel, slaag sy haar halfjaar toetsreeks soos gewoonlik met lof. Dewald se gereelde foonoproepe en maandelikse besoekies het baie gehelp en haar aangemoedig om haar finale jaar agter die rug te kry. Toe die wintervakansie aanbreek,voel dit vir haar of sy na ‘n lang reis deur ‘n woestyn uiteindelik by ‘n oase uitkom.

Langs kaggelvure en op uitstappies oor naweke blom die liefde heerlik en geurig. Teen die einde van die vakansie is die woord trou ‘n veelbesproke onderwerp. Haar ouers lig net die wenkvroue en sê niks nie. Die jonger sussies is opgewonde en stry oor wie se blommemeisierok die mooiste gaan wees. Annalynne, gewoonlik uitgesproke, is stil en wys min emosie.

Hoofstuk 2 Die Volgende Stap

Na nog ‘n lang kwartaal van akademie pak Rolene die pad huis toe aan met die verwagting dat haar en Dewald se liefde na ‘n volwaardige verseëling vir die toekoms sal lei. Sy is nie teleurgesteld nie.

Die eerste Saterdagaand van die lentereses daag Dewald by haar ouerhuis op met twee bosse blomme. Rooi rose vir haar en gemengde blomme vir haar ma. Na ‘n kort geselsie oor koffie vra hy haar pa om Rolene se hand. Haar pa sê ja en Dewald haal ‘n klein, blou pakkie uit sy sak. Uit die blou fluweel boksie haal hy ‘n een karaat solitêr in platinum gemonteer, en steek die ring aan haar finger.

Vroeg Maandagoggned begin die troureëlings vir ‘n somertroue op die plaas. ‘n Buurvrou word genader vir die troukoek, Ma se suster Sandra op ‘n nabygeleë dorp, word opgekommandeer om te kom help met die kook en bak, en die kleremaakster op die dorp word bespreek vir die maak van die rokke. Perskepienk en lemmetjiegroen is die kleure wat die bruid kies vir die troue; van die rokke vir die bruidsmeisies tot die tafelversierings. Lang tafels met pienk of groen tafeldoeke en blommerankskikkings wat daarby sal pas, sal voor die huis op die gras uitgepak word.

‘n Kwartaal wat baie lank sou voel, blits verby soos ‘n gedagte. Rolene slaag haar eksamens. Miskien nie so goed soos sy sou wou nie, maar wie gee om. Goed of sleg, haar studies is agter die rug en niemand gaan vra waarom sy ‘n onderskeiding in een of twee modules gemis het nie. Wanneer sy haar graad ontvang by die volgende plegtigheid, sal dit nie op haar sertifikaat verskyn nie. Sy sal Mevrou Dokter Hamman wees wat tuis haar man se etes kook, vroue-byeenkomste bywoon en wag vir ‘n onderwypos om vakant te raak by die plaaslike hoërskool.

Rolene is vroegoggend op en aangetrek. Vandag is die finale aanpas van haar bruidsrok. Sy het satyn en kant gekies in ‘n sagte uitwaartse vloei van die nou middellyn af tot op die skoenvlak. Sy bekyk haar spieëlbeeld en knik tevrede vir die rokmaakster. Die lae ruglyn vertoon pragtig onder die kant, wat aan die voorkant afloop aan weerskante en ‘n diep V-vorm oor die satyn, tot op haar middel. Sy wou nie ‘n mylelange sleep hê nie, net ‘n effense langer panel aan die agterkant, en ‘n kantversierde sluier wat haar hele bolyf sal bedek. Môre is dit die sussies se beurt. Hulle rokke is gereed. Annalynne se lemmetjiegroen rok sal haar kastaiingbruin hare lieflik komplementeer en die jonger sussies, Nannette elf jaar oud, en Angelique, nege, sal met hul ligbruin hare fraai lyk in hul perskepienk rokkies.

Na die aanpassing van die bruidstok, stap Rolene sommer gou oor na die haarkapster om te bevestig dat sy nog beskikbaar is vir die groot dag vroeg in Desember. Rolene verduidelik dat sy haar hare opgestapel wil hê op haar agterkop met ‘n enkele perskepienk blom bo-op. Netjies, alles bymekaar gevat. Geen stringetjies wat langs haar gesig loshang nie. Dit is waarvoor ‘n mens oorbelle het. Vir die sussies wil sy min of meer dieselfde hê, maar hulle kan help kies aan ‘n styl wat sal inpas. “Wees gerus so kreatief as wat jy wil. Net ‘n oomblik ...” Haar selfoon lui en sy sien dit is Annalynne.

“Rolene, ontmoet my by jul huis. Daar is iets wat jy moet sien.”

“Is alles reg? Jy klink snaaks ...”

“Kom net, en kom dadelik.” Die foon is dood. ‘n Swaar gevoel pak Rolene beet. Wat kan fout wees by haar en Dewald se huis? Dalk ‘n inbraak of iets? ‘n Waterpyp wat gebars het? As dit maar die geval was. ‘n Gebarste waterpyp of ‘n inbreker wat die huis leeg gedra en die inhoud verwoes het, sou haar lewe net effens ontwrig het.

Hoofstuk 3. ‘n Slang in elke Paradys.

Rolene hou in ‘n stofwolk stil voor haar en Dewald se huis. Sy spring uit en draf Annalynne tegemoet.

“Wat gaan aan? Wys my wat is fout.”

“Laat ons eers hier wegkom, dan wys ek jou.”

Annalynne bewe van woede, maar moet nou eers na haar suster omsien. Sy moet haar by die huis kry. Sy neem die motorsleutels uit Rolene se hand en prop haar in die passasiersitplek.

“Annalynne, jy maak my bang. Wat is fout met jou?”

“Niks fout met my nie, Suster.” Voor sy wegtrek, druk sy haar selfoon in Rolene se hand en sê:

“Kyk hierna.” Die video wat Annalynne geneem het, begin speel terwyl Annalynne die gruis in die pad laat wegskiet onder die kar se wiele. Rolene kyk versteend na die video. Dit voel of sy wil flou word.

“Nee ... nee, dit kan nie wees nie. Waar kry jy dit.?”

“Ek het dit self geneem. Ek het alles gesien wat jy daar op die video sien. Jammer, Sus, maar dit is die waarheid. Dit is wat aan die gebeur is agter jou rug.” Rolene laat val die selfoon en druk haar hande teen haar gesig vas, bedek haar oë en begin saggies huil.

Tuisgekom, lei Annalynne haar suster in en laat haar neersink op ‘n bank in die sitkamer. Sy wil kamer toe gaan, maar gehoorsaam toe Annalynne keer.

“Jy moet nie nou alleen wees nie. Sit net hier, ek kry vir jou tee. Mammie, waar is jy?” roep sy in die gang af. Haar ma kom die kombuis binne en Annalynne beduie sy moet sitkamer toe gaan. “Ek sal tee bring”.

Met ‘n diep frons bekyk Miems haar oudste dogter. “Rolene, wat is fout? Jy is so bleek soos die dood. En jy bewe. Wat het gebeur?” Rolene skud net haar kop en begin weer huil. Miems neem plaas langs haar dogter en hou haar vas.

Annalynne kom die sitkamer binne met ‘n skinkbord en plaas dit op die koffietafel. Sy gooi twee ekstra lepels suiker in Rolene se tee en roer deeglik.

Wanneer die snikke bedaar, vra Miems weer: “Vertel my wat is fout.” Sy wou byvoeg is iemand dood?, maar kan aan Annalynne se gesigsuitdrukking sien dat dood nie in die prentjie inpas nie. In plaas daarvan vra sy: “Dewald?” Rolene knik. Annalynne haal haar selfoon uit en wys vir haar ma die video. 

“Ag, Here, my arme kind. Sy hou Rolene vas, wat harder begin huil het, en snik nou saam met haar. Die twee jonger sussies kom van buite af in en vra wat aangaan.

“Is iemand dood?” Annalynne gryp die selfoon en steek dit vinnig in haar sak. Hulle is heeltemal te jonk vir so iets.

“Ek wens iemand was, maar, nee, niemand is dood nie. Nog nie.” Miems kyk haar dogter kwaai aan en vergeet om verder te huil.

“Dis nie ‘n mooi ding om te sê nie, Annalynne. Dit is ‘n nare ding wat gebeur het, maar laat ons nie afdael na dieselfde vlak van onbeskaafdheid nie.”

“Nou vertel tog. Wat het gebeur?” vra Nannette weer.

“Dewald het jou suster verneuk met ‘n ander vrou.”

“Kry vir julle van die koekies en gaan maak gereed vir ete,” beveel Miems. Hulle giggel: koekies voor middagete? Is dit nou nie koel nie. Met ‘n koekie in elke hand trippel hulle uit die sitkamer.

Die middagete is stroef nadat Annalynne die hele storie vertel het. Sy was te voet oppad na ‘n vriendin se huis. Toe sy by Rolene en Dewald se huis verbyloop, sien sy die voordeur toe gaan, asof iemand so pas ingegaan het. Sy was eers bang dat dit ‘n inbreker was, maar toe sy nader sluip en stemme hoor, het sy by die deur gaan staan en luister. Dewald se stem was duidelik herkenbaar toe hy sê:

“Poplap, hierdie is dalk ons laaste kans. Laat ons dit goed gebruik. As vroutjielief eers intrek, is daar nêrens waar ons ‘n bietjie pret kan hê nie.” ‘n Vrou het gegiggel en blykbaar iets uitgetrek, want hy sê ...” Sy kyk na die jonger sussies en hervat: “Newwermaaind, Ek sluip toe die huis binne en siedaar. Die tweetjies kliphard aan die vry. In my suster se bed!”

“Het hulle niks agter gekom nie?”

“My selfoon het ‘n geluid gemaak terwyl ek die video geneem het, en Dewald vra toe wie is daar. Toe sê ek dis oukei, hulle moet maar klaar vry en moenie worry oor my nie. Dis toe dat ek Rolene bel en sê sy moet kom. Ek wou eers dat sy self gaan kyk, maar besluit toe dat die video genoeg van ‘n skok sal wees. Dis nie nodig dat sy die live show sien nie. Toe bring ek haar maar net huis toe.”

“Dit is dan hoekom jou foon aanmekaar gelui het vandat julle terug is van die dorp af. Dit was Dewald. Ek het geantwoord om te sê jy sal terugbel, maar elke keer het hy die foon doodgedruk. Wou natuurlik nie met my praat nie.” Miems lyk nou ergerlik. Sy neem ‘n sluk water om die kos af te spoel.

“Dan is hy nog ‘n lafaard ook,” voeg Hannes by. Wag tot ek hom in die hande kry. Hy sal jammer wees hy is nie dood gebore nie.”

“Gaan Pappa hom doodmaak?” vra Nanette grootoog. “Annalynne sê sy wens hy was dood”. Hannes kyk met deernis na sy vier dogters. Maar gou is die woede terug in sy oë.

“Nee, my meisietjie, ek sal hom net mooi vertel wat ek van hom dink. Ek dink ek moet sommer na ete dorp toe ry en die takie afhandel.”

“Ek gaan saam. En dit is nie my mond wat die praatwerk gaan doen nie. Hy sal met ‘n blouoog en ‘n bloedneus daarvan afkom as ek klaar is met hom.”

“Stop. julle, stop dit net. Julle gaan niks van die aard doen nie.” Rolene praat nou vir die eerste keer. “Dit is ‘n saak tussen my en Dewald.” Die onderlip bewe, maar sy gaan voort. “Laat ek eerste met hom praat. Dit is vir my wat hy verkul het. Nie vir julle nie.”

“Aikôna, Suster, ons is almal saam in die ding. As hy een seermaak, maak hy almal seer. En dan moet hy die gevolge dra.”

“Hy sal die gevolge dra, maar eers as ek klaar met hom gepraat het. En ek sal dit môre doen. Môre is ‘n nuwe dag, Ek sal perspektief kry en doen wat gedoen moet word op die regte manier.”

“Gaan jy hom skiet?” vra Nanette.

“Waar kom jy aan jou moordlustigheid? Niemand het van skiet gepraat nie. Ek gaan bloot die verlowing verbreek en die troureëlings kanselleer.”

“Bedoel jy ek gaan nie my pienk rok kry nie?”

“Liewe Sussie, jou pienk rok is gereed. Ek sal hom sommer huis toe bring. Dan kan jy hom Sondag kerk toe aantrek.”

“Dankie, jy is die beste.”

“Ek weet. Jammer ek is nie goed genoeg vir Dewald nie.” Rolene sluk swaar aan die dreigende huilbui wat uit haar keel wil bars.

“Sal julle my nou verskoon. As ek mag,” sy kyk na Annalynne, “wil ek graag kamer toe gaan en ‘n bietjie alleen wees. Ek het wonde om te lek.”

“Sekerlik, my kind. Gaan rus ‘n bietjie. Ek sal later jou koffie bring.”

“Dankie, Mamma. Ek sal dit waardeer.”

‘n Uur later neem Miems koffie na Rolene se kamer. Sy gee ook haar selfoon vir haar.

“Jy moet maar jou foon op laai sit. Ek dink sy battery het pap geword van al die oproepe van Dewald af.” Rolene neem die foon en koppel dit aan die laaier. Dan omvou sy die koffiebeker met albei hande, die korterige donkerrooi fingernaels soos wagte om ‘n muur, en beduie vir haar ma om ‘n bietjie by haar te sit.

“Mamma weet, baie mense het gesê dit is te goed om waar te wees. Hulle het gedink ek hoor nie, maar ek wou eintlik nie hoor nie. Nou weet ek hulle was reg. So ‘n mooi man soos Dewald, en so gewild onder die vrouens van die dorp, sou dit te veel gewees het om te glo dat hy getrou sou kon bly.”

“Dit is goed dat dit nou gebeur het. Ek ys as ek dink dit kon gebeur het na julle getroud is. Dit sou dinge erg gekompliseer het. Maar sê my, het jy geen idee gehad nie? Was daar nooit tekens wat jou laat wonder het nie?”

“Nee, Mamma. En as daar was, sou ek dit nie wou raaksien nie. Ek sou hom met alles in my verdedig het as iemand iets gesê het.”

“Dis maar hoe ons vroumense is. Ons verdedig, dikwels selfs teen ons beterwete.” Rolene wonder of daar ‘n dieper betekenis in haar ma se woorde is, maar laat dit vir eers daar. Sy kan later uitvra.

Nadat Miems geloop het, krul Rolene haar op in ‘n bondel en huil weer, saggies, onbedaarlik. Here, hoekom? Ek het hom so lief. Na aandete neem sy ‘n warm bad, neem ‘n groot glas warm melk met ‘n knippie neutmuskaat daarin, kamer toe en probeer slaap. Die melk doen sy werk en na ‘n halfuur se tob en rondrol, raak sy tog rustig aan die slaap.

Hoofstuk 4. Die Einde van ‘n Droom.

Voor sonop die volgende oggend is Rolene op en by haar rekenaar. Sy kry al die inligting wat sy nodig het en maak ‘n drukstuk. Uit ‘n lêer in haar boekrak haal sy kwitanties en maak fotostate. Daar is ‘n hele paar kwitansies wat nie in haar lêer is nie. Haar ma sal waarskynlik weet waar dit is. Toe haar ma met sonop aan die deur klop met koffie en beskuit, vra sy haar na die kwitansies.

“Ek het alles in ‘n boks gebêre. Dit is in Pappa se kantoor. Laat ek dit gou vir jou gaan kry.”

Na ‘n ligte ontbyt, trek sy keurig aan in ‘n donker romppakkie, wit bloes en sit stemmige pêreloorbelle aan; geen ander juwele nie. Daarby dra sy hofskoene wat die uitrusting afrond en ‘n formele indruk skep. Haar hare tooi sy in ‘n stemmige bondel netjies op haar agterkop, en maak dit met ‘n enkele knip vas. Sy grimeer nie swaar nie, maar gedefinieerd, met helder rooi lipstif en duidelike oogomlyner. Die geheel van haar voorkoms spreek van saaklikheid; geen plek vir nonsens nie.

“Ek hou van die rooi lipstiffie,” verklaar Miems toe Rolene groet om dorp toe te vertrek. “Dit laat jou gevaarlik lyk.” Sy klim in haar kar en probeer haarself oortuig dat sy voel soos sy lyk.

Gewapen met kwitansies, bewyse van transaksies en haar afskrif van die huis se koopkontrak, loop Rolene net na nege by Dewald se spreekkamer in.

“Môre, Dewald. ‘n Oomblik van jou tyd asseblief.”

“Rolene! Wat ‘n verassing.” Hy deins effens terug, maar kry sy bewende stem onder beheer en gaan gladdemond voort: “Jy lyk asemrowend. Ek het jou gister gebel, maar jy het nie geantwoord nie.”

“Met goeie rede, Dewald. ek is nou hier om te luister as jy iets het om te sê.”

“Kan ons nie oor ‘n koppie koffie praat, later vanmiddag nie?” skerm hy. “Ek moet oor ‘n paar minute ‘n pasiënt sien.”

“Nee, Dewald, jy het nie ‘n pasiënt binne die volgende halfuur nie. Ek is nou hier, ons praat nou. Dit sal nie lank neem nie.” Sy plaas ‘n groot koevert voor hom op die tafel.

“Alles wat jy nodig het is daarin. Alle bewyse van transaksies en betalings, netjies opgesom en in detail uiteengesit. Gaan dit sorgvuldig na, sorg dat jy die volle bedrag van die trou-onkoste binne ‘n maand betaal, of kry vir jou ‘n prokureur.” Dan, versigtig, maar beslis, haal sy die verloofring uit haar handsak en plaas dit bo-op die koevert. Sy kyk hom in die oë en sê: “Totsiens.”

“Wag, nou, wag. Rolene, jy weet ek het jou lief. Liewer as my lewe. Wat jy ookal gehoor het, dit is ‘n leuen. Ek sal enigiets vir jou doen. Gee my ‘n kans.”

“Liewer as die swartkop slang in die bed? Liewer as jou ego? Jammer, jy het jou kans gehad en bewys dat jy onbetroubaar is.”

“Van watse swartkop praat jy?”

“Die swartkop wat saam met jou in my bed rondgerol het. Moenie maak of jy nie weet nie. Jy was nie bewusteloos toe dit gebeur het nie.” Hy staan op agter die lessenaar en kom staan voor haar, plaas sy hande in ‘n sagte aanraking op haar arms. Sy ruk los en staan opsy. Met gloeiende woede kyk sy hom in die oë:

“Moenie met jou vuil hande aan my raak nie. Jy is besoedel.”

“Ek kan verduidelik. Sy is ‘n binneversierder. Ek het haar gevra om te kom kyk wat kan ons aan die huis verbeter.”

“En toe, ewe skielik bevind julle jul kaal in die bed en begin, begin ...?”

“Daar het niks gebeur nie. Ons het net gesels.”

“Hou op lieg. Ek het alles gesien. En nou gaan jy seker sê ons kon dit nie help nie. Dit het net gebeur.”

“So iets, ja. So, jy verstaan? En vergewe? Dit het jou tog seker ook al oorgekom?” Vir ‘n oomblik is Rolene sprakeloos voor soveel selfregverdigende arrogansie. Met ‘n kalmte wat sy nie weet waarvandaan kom nie, sê sy:

“Totsiens, Dewald”. Sy loop by hom verby, uit by die deur en lig haar hand in ‘n groet na die ontvangsdame. Voordat sy die voordeur bereik, bars daar ‘n man by die deur in.

“Waar’s hy? Waar is daai luis?” Verskrik probeer die ontvangsdame keer, maar die man systap haar en storm by Dewald se kamer in. Rolene loop uit in die straat, in die warm sonskyn in. Sy hoor nie die lawaai, die geskreeu en die vuishoue wat val nie.

Die swartkop slang was op daardie oomblik besig om haar besittings van die sypaadjie af op te tel en in haar motortjie te laai. Sy sal vir altyd wonder wie vir haar man die video gestuur het. ‘n Groter bekommernis is dat die besitter van die video dit dalk op sosiale media kan versprei. Hoe sal sy dit ooit oorleef?

Met die afloop van al die opwinding verlaat ook die adrenalien Rolene se bloedstroom. ‘n Emosionele insinking sluip in en laat haar uitgeput en neerslagtig ronddwaal. Wanneer sy nie lusteloos van een klein takie na die ander skuif nie, slaap sy. Haar huismense probeer haar betrek by die voorbereidings vir Kersfees, maar sy toon geen belangstelling nie.

Ek sal die res van my lewe daaraan wy om jou vertroue terug te wen.

Die woorde op haar selfoon na die dag wat sy Dewald die laaste keer gesien het, eggo deur haar brein. Nee, Dewald, al leef jy duisend jaar, dit sal nie moontlik wees nie.

